Λιθόστρωτο των Γιγάντων

Το λεγόμενο Λιθόστρωτο των Γιγάντων ή Λιθόστρωτη Λεωφόρος των Γιγάντων (αγγλ. Giant's Causeway‎‎, ιρλ. Clochán an Aifir ή Clochán na bhFomhórach‎‎) είναι μια φυσική παραθαλάσσια έκταση στη Βόρεια Ιρλανδία, που αποτελείται από περίπου 40 χιλιάδες ενωμένες μεταξύ τους στήλες βασάλτη, το αποτέλεσμα αρχαίας αναβλύσεως λάβας από σχισμή κατά την Παλαιογενή περίοδο. Βρίσκεται στην Κομητεία Άντριμ, περίπου 5 χιλιόμετρα βορειοανατολικά από το χωριό Μπούσμιλς. Το 1986 η έκταση ανακηρύχθηκε Μνημείο Παγκόσμιας Κληρονομιάς από την UNESCO και το 1987 «Εθνική φυσική προστατευόμενη περιοχή» από το Υπουργείο Περιβάλλοντος της Βόρειας Ιρλανδίας. Σε μια δημοσκόπηση του 2005 σε δείγμα αναγνωστών του περιοδικού Radio Times, το Λιθόστρωτο των Γιγάντων κατατάχθηκε 4ο μεταξύ των φυσικών θαυμάτων στο Ηνωμένο Βασίλειο. Οι κορυφές των στηλών βασάλτη σχηματίζουν λιθόστρωτο που αρχίζει από τους πρόποδες μιας απόκρημνης πλαγιάς και τελειώνει μέσα στη θάλασσα. Οι περισσότερες στήλες είναι εξαγωνικά πρίσματα, με μερικές ωστόσο να έχουν βάσεις με 4, 5, 7 ή και 8 πλευρές. Οι υψηλότερες έχουν ύψος περίπου 12 μέτρα, ενώ η στερεοποιημένη λάβα στην πλαγιά έχει πάχος έως και 28 μέτρα σε κάποιες θέσεις. Μεγάλο μέρος της εκτάσεως του Μνημείου Παγκόσμιας Κληρονομιάς είναι ιδιοκτησία του National Trust, το οποίο και τη διαχειρίζεται. Αποτελεί ένα από τα δημοφιλέστερα τουριστικά αξιοθέατα όλης της Βόρειας Ιρλανδίας, με σχεδόν 1 εκατομμύριο επισκέπτες το 2019. Η πρόσβαση του κοινού είναι δωρεάν, καθώς δεν είναι απαραίτητη η διέλευση από το κέντρο επισκεπτών που χρεώνει εισιτήριο. Παραπομπές